I'tiá nɨmɨ Filipere,
Natanaelre Jesu pihîka be'ro Galiléiapɨre Caná wamêtiri makapɨ ni'kɨ́ amûkã dɨ'tewĩ́.
Kɨ̃ɨ̂re bosê nɨmɨ wee peówã.
Jesu pakó toopɨ́ niîko niîwõ.
Ɨ̃sá kẽ'rare Jesu me'ra pihîwã.
Naâ bosê nɨmɨ weerí kura vinho naâ sĩ'risé tohâ wa'âwã.
Tohô weégo Jesu pakó koô makɨré niîwõ:
—Makɨ́,
vinho pe'tiá wa'aápɨ.
Kɨ̃ɨ̂ koôre yɨ'tiwĩ́:
—De'ró weeákoho yɨ'ɨ̂re werêti?
Yɨ'ɨ̂ pakɨ kũû'ke ehá wee' yɨ'ɨ̂re yuhûpɨ,
niîwĩ.
Tohô niîmikã,
koô pe'e tií wi'i tĩâ ko'terãre niîwõ:
—Niî pe'tise kɨ̃ɨ̂ dutisé nɨkɨ keoró weeyá.
Toopɨ́ seis paarɨ ɨ̃tá me'ra weé'ke paarɨ niîwɨ.
Judeu masa yã'asére koérã akó pose yeése paarɨ niîwɨ.
Ni'kârɨ akó cinquenta ou setenta litro sãhase paarɨ niîwɨ.
Jesu tií wi'i tĩâ ko'terãre niîwĩ:
—A'te paarɨ́pɨ akoré piô sãaya.
Naâ kɨ̃ɨ̂ dutîro nohota weewã́.
Tee paarɨ́re ãyuró piô sãa mu'mu õ'owã.
Tohô weéka be'ro Jesu naâre niîwĩ:
—Bosê nɨmɨ sɨ'orí weegɨ́ tiropɨ kã'ró waa mií,
miáaya,
niîwĩ.
Naâ “Aɨ” niî,
miáawã.
Tií bosê nɨmɨ sɨ'orí weegɨ́ Jesu kɨ̃ɨ̂ tohô weesére masîtikɨ niîwĩ.
Toopɨ́ tĩâ ko'terã di'akɨ̃ akó niî'kere kɨ̃ɨ̂ vinho dɨka yuú'kere masîwã.
Tií bosê nɨmɨ sɨ'orí weegɨ́ teeré sĩ'rí yã'agɨ,
amûkã dɨ'té'kɨre pihîo,
niîwĩ:
—Neê waro vinho tĩârã,
ãyusére tĩâ mɨ'tasama.
Pahiró sĩ'ríka be'ropɨ mehô niisé maa tĩâ bu'i peosama.
Mɨ'ɨ̂ ãyusé vinho pe'ere be'ropɨ́ tĩâ dutiapã.
Jesu a'teré Galiléia wamêtiro Caná wamêtiri makapɨ tohô weewĩ́.
A'té neê waro kɨ̃ɨ̂ tutuaró me'ra weé ĩ'yo nɨ'ka'ke niî'.
Teeré ĩ'yârã,
ɨ̃sâ kɨ̃ɨ̂ bu'erã́ kɨ̃ɨ̂re ẽho peówɨ.
Tohô wa'âka be'ro Jesu Cafarnau wamêtiri makapɨ wa'âwĩ.
Kɨ̃ɨ̂ pakó,
kɨ̃ɨ̂ akabihírã kɨ̃ɨ̂ me'ra wa'âwã.
Ɨ̃sâ kɨ̃ɨ̂ bu'erã́ kẽ'ra wa'âwɨ.
Tii makápɨre ɨ̃sâ pehête nɨmɨri niîwɨ.